**กสอ. รุดสนับสนุนรถยนต์ไฟฟ้าผู้พิการ เล็งต่อยอดสู่เชิงพาณิชย์**

จ.เชียงใหม่ 16 ตุลาคม 2561 - นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม เป็นประธานการแถลงข่าวเปิดตัวนวัตกรรมรถยนต์ไฟฟ้าสำหรับผู้พิการอัมพาตครึ่งท่อน โดยมี ศ.นพ.บรรณกิจ โลจนาภิวัฒน์ คณบดีคณะแพทย์ศาสตร์ มหาวิทยาลัยเชียงใหม่ กล่าวต้อนรับ ในการนี้ นายสุรพล ปลื้มใจ ผอ.ศูนย์ส่งเสริมอุตสาหกรรมภาคที่ 1 นางสาวหนึ่งหทัย ธรรมพิทักษ์ ผอ.ศูนย์ส่งเสริมอุตสาหกรรมภาคที่ 2 นายวิจักขณ์ รัตนสุวรรณ ผอ.กองส่งเสริมผู้ประกอบการและธุรกิจใหม่ และคณะผู้บริหารมหาวิทยาลัยเชียงใหม่ เข้าร่วมการแถลงข่าว ณ คณะแพทยศาสตร์ มหาวิทยาลัยเชียงใหม่

นวัตกรรมดังกล่าว นับเป็นความร่วมมือระหว่างหน่วยงานภาครัฐ โดย กรมส่งเสริมอุตสาหกรรม(กสอ.) ภาคเอกชน และสถาบันการศึกษา เล็งเห็นถึงความสำคัญของการยกระดับคุณภาพชีวิตของประชาชนและลดความเหลื่อมล้ำทางสังคม โดยการนำผลงานวิจัยต่างๆ มาสร้างสรรค์และประดิษฐ์เป็นผลงานนวัตกรรมที่สามารถใช้งานได้จริงตอบสนองการใช้งานในชีวิตประจำวันและสอดคล้องกับความเป็นอยู่ของประชาชนและสังคม ซึ่งรถยนต์ไฟฟ้าขนาดเล็กนี้จะอำนวยความสะดวกให้กับผู้พิการอัมพาตครึ่งท่อนใช้เป็นยานพาหนะสำหรับเดินทางไปยังพื้นที่ต่างๆ ได้อย่างคล่องตัวมากยิ่งขึ้น โดยในอนาคตจะร่วมกันพิจารณาหารือกับกรมการขนส่งทางบกเพื่อขอป้ายทะเบียนรถเพื่อให้สามารถใช้สัญจรบนถนนสาธารณะได้อย่างถูกต้องตามกฎหมาย และคำนึงถึงความปลอดภัยเป็นสำคัญ พร้อมเตรียมเข้าสู่การพัฒนาในเชิงพาณิชย์ต่อไป### PR.DIP (กลุ่มประชาสัมพันธ์ สล.กสอ.) : รายงาน/ภาพข่าว